**Sandra Ann Goodrich**, nada en Dagenham (Essex) o 26 de febreiro de 1947, é unha cantante inglesa coñecida como **Sandie Shaw**.

Considerada unha musa mod, en 1967 gañou o festival de Eurovisión coa canción "Puppet on a String", que foi número un no Reino Unido e un grande éxito en toda Europa. Comezou a súa carreira musical con dezasete anos, gravando éxitos como "Always Something There to Remind Me".

Traxectoria
-----------

Ao rematar os seus estudos, Shaw traballou como mecanógrafa no departamento de contabilidade da fábrica de automóbiles Ford Anglia de Dagenham e complementou os seus ingresos traballando como modelo publicitaria. Gañou o segundo premio nun concurso local para cantantes afeccionados e chamou a atención dun cazatalentos local.

Descuberta por Adam Faith, Sandie Shaw foi presentada á xerente Eve Taylor. O seu segundo sinxelo, "(There's) Always Something There to Remind Me", unha versión dunha canción de Lou Johnson escrita por Burt Bacharach e Hal David, foi o seu primeiro éxito en 1964. Despois chegaron moitos outros éxitos, compostos por Chris Andrews, como "Girl Don't Come", o seu maior éxito nos Estados Unidos, e "I’ll stop at nothing".

A artista tamén gravou as súas cancións en italiano, francés, alemán e castelán. Tivo moito éxito na Europa continental, Suramérica e actuou en Europa do Leste e Irán antes da revolución. Os problemas do permiso de traballo impedíronlle a entrada nos Estados Unidos. Un dos seus trazos característicos era actuar descalza, o que dicía que a facía sentir máis cómoda e se sentía mellor o ambiente dunha canción. Os títulos eran producidos por Eve Taylor e Chris Andrews, mais tamén pola propia cantante (sen acreditar). Os arranxos eran de Ken Woodman.

En 1967, as vendas discográficas da artista diminuíron e a súa representante fixo que gravase cancións ao estilo de cabaré en contra da súa vontade. Logo representou o Reino Unido no Festival de Eurovisión con "Puppet on a String", unha composición de Bill Martin e Phil Coulter. Declarou que odiaba a canción, que con todo gañou o Festival de 1967 cunha marxe de votos case récord, e converteuse nun éxito mundial. Sandie Shaw casou con Jeff Banks en 1971 e tiveron unha filla, Gracie, que naceu en 1971.

O seu último éxito no top 10 británico foi "Monsieur Dupont", lanzado en 1969. No mesmo ano, a cantante produciu o seu propio álbum *Reviewing the Situation*. que contiña versións de cancións de artistas coñecidos como Bob Dylan e The Rolling Stones e converteu a Shaw na primeira artista coñecida que versionou unha canción de Led Zeppelin.

En 1972, co éxito en declive, deixou de gravar e embarcouse noutros proxectos. Escribiu un musical de rock, compuxo, actuou como actriz, escribiu e ilustrou libros infantís. Volveu tamén o seu interese cara ao budismo. Comezou entón un período de vacas fracas despois de divorciarse de Jeff Banks e mesmo aceptou un traballo de camareira.

Casou en 1982 co cofundador do grupo Virgin e presidente da Academia do Cinema Europeo Nik Powell. Sandie Shaw volveu gravar e Chrissie Hynde convidouna a actuar no escenario co seu grupo The Pretenders. O ano seguinte recibiu unha carta do cantante Morrissey e o guitarrista Johnny Marr de The Smiths, que a convenceu para gravar unha versión da súa canción "Hand in Glove" que vendeu 20 000 copias durante os tres primeiros días e se colocou nas listas de éxitos do Reino Unido.

Finalmente lanzou un disco, *Hello Angel*, en 1988, en colaboración con Stephen Street, Kevin Armstrong, Jim e William Reid de The Jesus and Mary Chain e Chris Andrews. Tres anos despois publicouse a súa autobiografía *The World at My Feet*. Estudou nas universidades de Oxford e Londres e converteuse en psicoterapeuta en 1994.

En 2002 gañou unha batalla legal por recuperar o seu catálogo de gravacións e publicou *The Very Best of Sandie Shaw* en 2005. Tamén falou das súas declaracións negativas pasadas sobre Eurovisión e admitiu estar orgulloso da súa vitoria en 1967.

Shaw anunciou a súa retirada da industria musical en 2013.

Discografía
-----------

* *Sandie (1965)*
* *Me* (1965)
* *The Golden Hits Of Sandie Shaw* (1966)
* *Puppet on a String* (1967)
* *Love Me, Please Love Me* (1967)
* *The Sandie Shaw Supplement* (1968)
* *Reviewing The Situation* (1969)
* *Choose Life* (1983)
* *Hello Angel* (1988)
* *Nothing Less Than Brilliant* (1994)
* *Pourvu Que Ça Dure – Chante en Français* (2003)
* *La Cantante Scalza - Canta in Italiano* (2003)
* *Wiedehopf Im Mai - Sandie Shaw Singt Auf Deutsch* (2004)
* *Marionetas En La Cuerda - Sandie Shaw canta en español* (2004)
* *Reviewing The Situation* (2004)
* *Hello Angel* (2004)
* *Nothing Comes Easy* (4CD box set) (2004)
* *The Very Best Of Sandie Shaw* (2005)
* *Sandie* / *Me* (2005)
* *Puppet on a String* (2005)
* *Love Me, Please Love Me*/*The Sandie Shaw Supplement* (reedición con material adicional) (2005)

Notas
-----

1. ↑  "Sandie Shaw". Historias de rock. Consultado o 2020-12-25.
2. 1 2  Roberts, David (2006). *British Hit Singles & Albums* (19th ed.). Londres: Guinness World Records Limited. p. 495. ISBN 1-904994-10-5.
3. 1 2  Roberts, David (1998). *Guinness Rockopedia* (1st ed.). Londres: Guinness Publishing Ltd. p. 387. ISBN 0-85112-072-5.
4. ↑  Whitburn, Joel (2003). *Top Pop Singles 1955–2002* (en inglés) (1.ª ed.). Wisconsin: Record Research Inc. p. 365/634. ISBN 0-89820-155-1.
5. ↑  Rice, Jo (1982). *The Guinness Book of 500 Number One Hits* (en inglés) (1.ª ed.). Enfield, Middlesex: Guinness Superlatives Ltd. p. 85. ISBN 0-85112-250-7.
6. ↑  "Biography by Stephen Thomas Erlewine". Allmusic.com. Consultado o 15 de abril de 2009.
7. ↑  O'Connor, John Kennedy (2007). *The Eurovision Song Contest – The Official History* (en inglés). UK: Carlton Books. p. 208. ISBN 978-1-84442-994-3.
8. ↑  Murrells, Joseph (1978). *The Book of Golden Discs* (2nd ed.). Londres: Barrie and Jenkins Ltd. p. 229. ISBN 0-214-20512-6.
9. ↑  Tobler, John (1992). *NME Rock 'N' Roll Years* (1st ed.). London: Reed International Books Ltd. p. 182. CN 5585.
10. ↑  Tobler (1992). *NME Rock 'N' Roll Years* (1st ed.). p. 223.
11. ↑  James Lachno, "Sandie Shaw has retired from music", *The Telegraph*, 10 de abril del 2013 *(en inglés)*.

Véxase tamén
------------

### Ligazóns externas

* Páxina oficial
* Sandy Shaw canta *Puppet on a String* no Festival de Eurovisión 1967

* Portal:Música
* Portal:Reino Unido
* Portal:Eurovisión

|  |  |
| --- | --- |
| Control de autoridades | 
* Wd: Q229356
* WorldCat
* VIAF: 84261266
* Allmovie: p152529
* AllMusic: mn0000240081
* BIBSYS: 3029722
* BNE: XX1309224
* BNF: 139285496
* DeutscheBio: 134520823
* Discogs: 198319
* Europeana: ID
* Filmportal: ID
* Genius: Sandie-shaw
* GND: 134520823
* IMDb: nm0789962
* ISNI: 0000 0003 6853 049X
* LCCN: no98022157
* MusicBrainz: ID
* NKC: js20070209017
* NLA: 35884875
* NPG: mp60895
* NTA: 089212428
* Songkick: 273001
* TMDb: 1225316

 |